Resep: Valentynsdagkolwyntjies | Maroela Media
Valentynsdagkolwyntjies (Foto: Maroela Media/Janie Monsieur)
Dit is die dag van liefde! Wys vir jou maat hoe lief jy vir hom/haar is deur hierdie spesiale kolwyntjies met 'n verrassing in die binnekant!
Lewer ongeveer 12 kolwyntjies
1 pak rooi fluweelkoekmengsel
1 pak vanieljekoekmengsel
versiersuiker van eie keuse
rooi kersies vir versiering
Maak die rooifluweelkoekbeslag aan volgens die aanwysings op die verpakking. Gooi dit in 'n groot, reghoekige bakplaat. Maak seker die beslag is nie te dik nie. Dit moet dunner wees as 'n gewone koek wanneer dit gerys het (ongeveer 1 cm gerys).
Bak die koek vir die voorgestelde tyd.
Dop die koek uit en laat dit effens afkoel. Gebruik nou 'n klein hartjiekoekiedrukker om hartjievorms uit die rooifluweelkoek te druk. Hou die hartjies eenkant.
Berei nou die beslag vir die vanieljekoek voor volgens die aanwysings op die boks.
Gebruik 'n muffinpan, en gooi die beslag in tot die helfte vol is. Plaas nou die hartjie regop in die vanieljebeslag, en gooi die res van die beslag om en bo-oor die hartjie.
Bak dit vir die voorgestelde tyd op die vanieljekoekmengsel-verpakking.
Versier met wit versiersuiker en 'n kersie op elke kolwyntjie.
Plaas al die hartjies in dieselfde rigting in die muffinpan. Dít is om seker te maak dat jy die kolwyntjies aan die einde reg sny, om die mooi hartjie-effek aan die binnekant te kry.
Gebruik die kersies om jou te help onthou waar om die kolwyntjie te sny om die hartjie aan die binnekant te sien. Plaas die kersies dus ook sodat hulle almal na dieselfde rigting toe lê. Jy kan al die kolwyntjies dan byvoorbeeld direk agter die kersie sny om seker te maak almal se versteekte hartjies lyk mooi wanneer dit gesny word.